จับกุมผู้ลักลอบขนย้ายมะพร้าวผลแก่นำเข้าจากต่างประเทศ ส่งดำเนินคดีตามกฎหมาย
นายอุดม ศรีสมทรง รองอธิบดีกรมการค้าภายใน เปิดเผยว่า นำทีมเจ้าหน้าที่สายตรวจ ร่วมกับพาณิชย์จังหวัดชลบุรีและเจ้าหน้าที่ตำรวจตั้งจุดตรวจสอบการขนย้ายสินค้าเกษตร บริเวณท่าเรือแหลมฉบัง พบรถบรรทุกคอนเทรนเนอร์ห้องเย็น จำนวน 5 คัน กระทำความผิดฐานฝ่าฝืนประกาศคณะกรรมการกลางว่าด้วยราคาสินค้าและบริการ ฉบับที่ 28 พ.ศ. 2565 เรื่อง การควบคุมการขนย้ายมะพร้าวผลแก่ เนื้อมะพร้าวขาว และเนื้อมะพร้าวแห้งที่นำเข้าจากต่างประเทศ โดยรถบรรทุกดังกล่าวได้ขนย้ายมะพร้าวผลแก่ที่นำเข้าจากประเทศอินโดนีเซียเข้ามาในเขตอำเภอศรีราชา ซึ่งเป็นพื้นที่ควบคุมการขนย้ายมะพร้าวตามกฎหมาย เพื่อนำสินค้าไปส่งยังจังหวัดสมุทรสาคร ปริมาณรวม 152 ตันเศษ ซึ่งไม่มีหนังสืออนุญาตการขนย้ายฯ จึงได้ดำเนินการจับกุมผู้ขับขี่ทั้ง 5 ราย พร้อมนำส่งของกลางให้พนักงานสอบสวนคดีตามกฎหมายต่อไปรองอธิบดีกรมการค้าภายใน ย้ำว่า จะตรวจสอบการนำเข้าและการขนย้ายสินค้าเกษตรให้มีการปฏิบัติตามกฎหมายโดยเคร่งครัดอย่างต่อเนื่อง พร้อมเน้นย้ำให้ผู้ประกอบการปฏิบัติตามกฎหมายอย่างเคร่งครัด หากพบว่ามีการลักลอบขนย้ายสินค้าเกษตร ต้องระวางโทษสูงสุดจำคุกไม่เกิน 5 ปี หรือปรับไม่เกิน 100,000 บาท หรือทั้งจำทั้งปรับ ตามพระราชบัญญัติว่าด้วยราคาสินค้าและบริการ พ.ศ. 2542 หากพบเห็น หรือทราบเบาะแสสามารถแจ้งได้ที่ สายด่วนกรมการค้าภายใน 1569